Soektog op tou na twee ontsnapte Margate-gevangenesDie polisie in KwaZulu-Natal het ŉ reusesoektog geloods na twee verhoorafwagtende gevangenes wat steeds op vrye voet is, nadat hulle en nog drie ander uit die aanhoudingselle van die Margate-polisiestasie ontsnap het. Die polisie het gesê die vyf het Sondag deur die polisiestasie se dak ontsnap. “Alle betrokkenes is in kennis gestel en ŉ soektog is gelas,” het die polisie in ŉ verklaring gesê. Sanele Ncane is ŉ paar uur later in hegtenis geneem. Saneliso Malanga en Sanele Hlongwane is ook aangekeer, nadat hulle hulself by die Gamalakhe-polisiestasie gaan oorgee het. Matomela Dwetshe en Wiseman Mduduzi Nxabi word steeds gesoek. Hulle staan tereg op aanklagte wat insluit moord en gewapende roof. Die polisie het ŉ beroep op die publiek gedoen om hulle te kontak met inligting oor die twee voortvlugtiges.